Ισαβέλλα του Τορόν

Η Ισαβέλλα του Τορόν, γαλλ. Isabel de Toron (πριν από το 1166 – μεταξύ 1192 – 1229), επίσης γνωστή ως Ζαμπέλ, ήταν κόρη του Χάμφρεϋ Γ΄ κυρίου του Τορόν και της Στεφανίας του Μιγύ. Η Ισαβέλλα ήταν τιτουλάρια κυρία του Τορόν από μόνη της, και πριγκίπισσα της Αρμενίας από τον γάμο της.

 Βιογραφία 

 Πρώιμη ζωή και ο γάμος της 
Η Ισαβέλλα ήταν η μεγαλύτερη από δύο παιδιά: είχε έναν μικρότερο αδελφό, τον Χάμφρεϋ Δ΄. Ο πατέρας τους απεβίωσε, όταν το ζευγάρι ήταν ακόμη ανήλικο, και η μητέρα τους παντρεύτηκε δύο ακόμη φορές. Από τον τρίτο γάμο τής μητέρας τους με τον Ρεϋνάλδο των Σατιγιόν, το ζευγάρι απέκτησε δύο τέκνα (ετεροθαλή αδέλφια της Ισαβέλλας): τον Ραϋμόνδο, ο οποίος απεβίωσε νέος, και την Αλίκη που παντρεύτηκε τον Άτσο ΣΤ΄ των Έστε κύριο της Φερράρας.

Στις αρχές του 1181 ο Ρουπέν Γ΄ πρίγκιπας της Αρμενίας, πήγε για προσκύνημα στην Ιερουσαλήμ, και εκεί στις 4 Φεβρουαρίου 1181/3 Φεβρουαρίου 1182 νυμφεύτηκε την Ισαβέλλα, με την παρέμβαση της Στεφανίας.  Περίπου ένα χρόνο μετά τον γάμο της Ισαβέλλας, ο αδελφός της νυμφεύτηκε την ανήλικη Ισαβέλλα Α΄ της Ιερουσαλήμ. Ο Ρουπέν Γ΄ και η Ισαβέλλα ήταν παντρεμένοι μόνο για περίπου πέντε χρόνια, κατά τη διάρκεια των οποίων η Ισαβέλλα γέννησε δύο κόρες:
 Αλίκη (1182 – μετά το 1234), σύζυγος αρχικά του Χετούμ του Σασούν, έπειτα του Ραϋμόνδου Δ΄ των Πουατιέ κόμη της Τρίπολης, και μετά του Βαχράμ της Κόρικος.
 Φιλίππη (1183 – πριν από το 1219), σύζυγος αρχικά του Σαχανσάχ της Σασούν, και έπειτα του Θεοδώρου Α΄ Λάσκαρι, Αυτοκράτορα των Ρωμαίων στη Νίκαια

Το 1183 ο Ρουπέν Γ΄ αιχμαλωτίστηκε και φυλακίστηκε από τον Βοημούνδο Γ΄ πρίγκιπα της Αντιόχειας, κατά την επίσκεψη του Ρουπέν Γ΄ στην Αντιόχεια. Απελευθερώθηκε μετά την καταβολή μεγάλων λύτρων στον πρίγκιπα της Αντιόχειας. Ο Ρουπέν Γ΄ παραιτήθηκε το 1187 υπέρ τού αδελφού του, Λέοντα Β΄. Η Ισαβέλλα έπαψε στη συνέχεια να είναι σύζυγος πριγκίπισσα και ο Ρουπέν αποσύρθηκε στο μοναστήρι του Ντράζαρκ, όπου απεβίωσε,  αφήνοντας την Ισαβέλλα και τις δύο μικρές κόρες τους.

 Μετέπειτα ζωή 
Η Ισαβέλλα δεν ξαναπαντρεύτηκε ποτέ μετά το τέλος του Ρουπέν. Ο κουνιάδος της, Λέων Β΄, ήταν αρχικά ο «αντιβασιλιάς και παιδαγωγός» της Αλίκης και της Φιλίππης, αλλά τελικά τις έθεσε στην άκρη, και τον διαδέχτηκαν οι δικοί του απόγονοι. Και οι δύο κόρες της Ισαβέλλας παντρεύτηκαν περίπου την ίδια εποχή, το 1189. Τον Μάιο του 1193, οι σύζυγοί τους δολοφονήθηκαν και οι δύο.

Μέχρι το 1197, τόσο ο Χάμφρεϋ Γ΄ όσο και η Στεφανία είχαν αποβιώσει. Καθώς ο Χάμφρεϋ Γ΄ δεν είχε αφήσει απογόνους από τον καταστροφικό γάμο του με τη νασίλισσα Ισαβέλλα, οι γαίες του πέρασαν στην αδελφή του Ισαβέλλα, την πλησιέστερη εν ζωή συγγενή του. Η Ισαβέλλα κληρονόμησε τα δικαιώματα στο Τορόν και της Υπεριορδανίας, ωστόσο, δεν άσκησε εξουσία, καθώς οι περιοχές βρίσκονταν υπό μουσουλμανική κυριαρχία. Το Τορόν ήταν στην κατοχή των Σταυροφόρων μέχρι το 1187, όταν έπεσε στα χέρια των δυνάμεων του Σαλαντίν μετά τη μάχη του Χατίν, όταν ο Σαλαντίν σχεδόν κατέστρεψε τα κράτη των Σταυροφόρων. Δέκα χρόνια αργότερα, τον Νοέμβριο του 1197, το Τορόν πολιορκήθηκε από το γερμανικό απόσπασμα της Γ΄ Σταυροφορίας, αλλά η μουσουλμανική φρουρά των φυλών Ελ-Σέιντ και Φάουζα επικράτησε, μέχρι να φτάσει η ανακούφιση από την Αίγυπτο.

Δεν υπάρχει ακριβής ημερομηνία του τέλους της Ισαβέλλας, εκτιμάται ότι απεβίωσε μεταξύ 1192 και 1229, ωστόσο, έζησε περισσότερο από τον σύζυγό της. Είναι πιθανό να έζησε περισσότερο από τη μικρή κόρη της, η οποία απεβίωσε πριν από το 1219. Μετά το τέλος τής Ισαβέλλας, τα δικαιώματά της στον Τορόν και την Υπεριορδανία κληρονόμησαν η μεγαλύτερη κόρη της, Αλίκη. Το Τορόν ανακτήθηκε μέσω της συνθήκης της Γιάφας το 1229, και η Αλίκη διαδέχθηκε ως κυρία του Τορόν, μεταβιβάζοντας τον τίτλο στους απογόνους της.

 Αναφορές 

Κατηγορία:Οίκος των Ρουπενιδών
Κατηγορία:Άρχοντες του Τορόν